b'\n_START_ARTICLE_\nAapo Saari\n_START_PARAGRAPH_\nAapo Juhani Saari (s. 26. kes\xc3\xa4kuuta 1944 Alavus) on suomalainen maanviljelij\xc3\xa4 ja Suomen Keskustan entinen kansanedustaja._NEWLINE_Maanviljelij\xc3\xa4perheeseen syntynyt ja itsekin maanviljelij\xc3\xa4n\xc3\xa4 toiminut Saari valittiin kansanedustajaksi ensimm\xc3\xa4isen kerran eduskuntavaaleissa 1983 Vaasan l\xc3\xa4\xc3\xa4nin vaalipiirist\xc3\xa4. H\xc3\xa4net valittiin jatkamaan eduskunnassa kolmissa seuraavissa vaaleissa samasta vaalipiirist\xc3\xa4, vuoden 1999 vaaleissa h\xc3\xa4n kuitenkin putosi eduskunnasta. Saari toimi eduskuntaurallaan varsinaisena j\xc3\xa4senen\xc3\xa4 viidess\xc3\xa4 eri valiokunnassa, toisessa lakivaliokunnassa, liikennevaliokunnassa, suuressa valiokunnassa (kahteen otteeseen), valtiovarainvaliokunnassa ja ulkoasiainvaliokunnassa. Puheenjohtajana h\xc3\xa4n toimi kahdessa valiokunnassa, liikennevaliokunnassa vuodet 1987\xe2\x80\x931993 ja valtiovarainvaliokunnassa vuodet 1993\xe2\x80\x931995. Vuodesta 1995 vuoteen 1999 Saari toimi my\xc3\xb6s keskustan eduskuntaryhm\xc3\xa4n puheenjohtajana._NEWLINE_Eduskuntaty\xc3\xb6n lis\xc3\xa4ksi Saari on toiminut urallaan politiikassa Alavuden kaupunginvaltuuston j\xc3\xa4senen\xc3\xa4 vuodesta 1980 ja my\xc3\xb6s kaupunginhallituksen j\xc3\xa4senen\xc3\xa4. H\xc3\xa4n toimi my\xc3\xb6s presidentin valitsijamiehen\xc3\xa4 presidentinvaalissa 1988. Saarelle my\xc3\xb6nnettiin kunnallisneuvoksen arvo vuonna 1999._NEWLINE_Saari on ollut naimisissa vuodesta 1968 ja h\xc3\xa4nell\xc3\xa4 on vaimonsa kanssa kaksi lasta, vuonna 1969 syntynyt poika ja vuonna 1971 syntynyt tyt\xc3\xa4r.'